CELEX: 32019D1217
Language: el
Date: 2019-07-17 00:00:00
Title: Εκτελεστική απόφαση (ΕΕ) 2019/1217 της Επιτροπής, της 17ης Ιουλίου 2019, σχετικά με τα εναρμονισμένα πρότυπα για τα ατομικά μέσα επίπλευσης – σωσίβια γιλέκα, τα οποία εκπονήθηκαν προς υποστήριξη της οδηγίας 89/686/ΕΟΚ του Συμβουλίου (Κείμενο που παρουσιάζει ενδιαφέρον για τον ΕΟΧ)

18.7.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 192/32
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2019/1217 ΤΗΣ ΕΠΙΤΡΟΠΗΣ
         της 17ης Ιουλίου 2019
         σχετικά με τα εναρμονισμένα πρότυπα για τα ατομικά μέσα επίπλευσης – σωσίβια γιλέκα, τα οποία εκπονήθηκαν προς υποστήριξη της οδηγίας 89/686/ΕΟΚ του Συμβουλίου
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 1025/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με την ευρωπαϊκή τυποποίηση, την τροποποίηση των οδηγιών του Συμβουλίου 89/686/ΕΟΚ και 93/15/ΕΟΚ και των οδηγιών του Ευρωπαϊκού Κοινοβουλίου και του Συμβουλίου 94/9/ΕΚ, 94/25/ΕΚ, 95/16/ΕΚ, 97/23/ΕΚ, 98/34/ΕΚ, 2004/22/ΕΚ, 2007/23/ΕΚ, 2009/23/ΕΚ και 2009/105/ΕΚ και την κατάργηση της απόφασης 87/95/ΕΟΚ του Συμβουλίου και της απόφασης αριθ. 1673/2006/ΕΚ του Ευρωπαϊκού Κοινοβουλίου και του Συμβουλίου (1), και ιδίως το άρθρο 11 παράγραφος 1 στοιχείο β),
         Εκτιμώντας τα ακόλουθα:
         
                     (1)
                  
                  
                     Σύμφωνα με το άρθρο 5 παράγραφος 2 της οδηγίας 89/686/ΕΟΚ του Συμβουλίου (2), τα κράτη μέλη θεωρούν ότι τα μέσα ατομικής προστασίας (ΜΑΠ) που αναφέρονται στο άρθρο 8 παράγραφος 2 πληρούν τις βασικές απαιτήσεις του άρθρου 3 αν φέρουν τη σήμανση «CE» και ο κατασκευαστής των οποίων είναι σε θέση να παρουσιάσει, εάν του ζητηθεί, εκτός από τη δήλωση του άρθρου 12, τη βεβαίωση του εγκεκριμένου οργανισμού που αναφέρεται στο άρθρο 9 ο οποίος δηλώνει την πιστότητα των ΜΑΠ προς τα σχετικά εθνικά πρότυπα, που ενσωματώνουν τα εναρμονισμένα πρότυπα. Η δήλωση αυτή αξιολογείται κατά την εξέταση του τύπου ΕΚ σύμφωνα με το άρθρο 10 παράγραφος 4 στοιχείο α) πρώτη περίπτωση και στοιχείο β) πρώτη περίπτωση.
                  
               
                     (2)
                  
                  
                     Τον Σεπτέμβριο του 2014, η Σουηδία υπέβαλε επίσημη αντίρρηση όσον αφορά τα πρότυπα EN ISO 12402-2:2006 «Ατομικές συσκευές επίπλευσης – Μέρος 2: Σωσίβια γιλέκα, επίπεδο απόδοσης 275 – Απαιτήσεις ασφάλειας (ISO 12402-2:2006)», όπως τροποποιήθηκε από το πρότυπο EN ISO 12402-2:2006/A1:2010, EN ISO 12402-3:2006 «Ατομικές συσκευές επίπλευσης – Μέρος 3: Σωσίβια γιλέκα, επίπεδο απόδοσης 150 – Απαιτήσεις ασφάλειας (ISO 12402-3:2006)», όπως τροποποιήθηκε από το πρότυπο EN ISO 12402-3:2006/A1:2010, και EN ISO 12402-4:2006 «Ατομικές συσκευές επίπλευσης – Μέρος 4: Σωσίβια γιλέκα, επίπεδο απόδοσης 100 – Απαιτήσεις ασφάλειας (ISO 12402-4:2006)», όπως τροποποιήθηκε από το πρότυπο EN ISO 12402-4:2006/A1:2010. Κατά τον χρόνο υποβολής της αντίρρησης, τα στοιχεία αναφοράς των προτύπων δημοσιεύτηκαν στην ανακοίνωση της Επιτροπής στο πλαίσιο της εφαρμογής της οδηγίας 89/686/ΕΟΚ του Συμβουλίου για την προσέγγιση των νομοθεσιών των κρατών μελών σχετικά με τα μέσα ατομικής προστασίας (3) στις 11 Απριλίου 2014. Η πλέον πρόσφατη δημοσίευση των προτύπων πραγματοποιήθηκε στην ανακοίνωση της Επιτροπής στο πλαίσιο της εφαρμογής της οδηγίας 89/686/ΕΟΚ του Συμβουλίου για την προσέγγιση των νομοθεσιών των κρατών μελών σχετικά με τα μέσα ατομικής προστασίας (4) στις 27 Μαρτίου 2018. Σύμφωνα με την εν λόγω ανακοίνωση, τα σχετικά εναρμονισμένα πρότυπα εξακολουθούν να παρέχουν τεκμήριο συμμόρφωσης μόνο με την οδηγία 89/686/ΕΟΚ και μόνο μέχρι τις 20 Απριλίου 2019. Το εν λόγω τεκμήριο συμμόρφωσης δυνάμει της οδηγίας 89/686/ΕΟΚ θα παύσει να ισχύει από τις 21 Απριλίου 2019. Επιπλέον, σύμφωνα με το άρθρο 47 παράγραφος 1 του κανονισμού (ΕΕ) 2016/425 του Ευρωπαϊκού Κοινοβουλίου και του Συμβουλίου (5), τα κράτη μέλη δεν εμποδίζουν να καθίστανται διαθέσιμα στην αγορά προϊόντα τα οποία καλύπτονται από την οδηγία 89/686/ΕΟΚ, συμμορφώνονται με την εν λόγω οδηγία και διατέθηκαν στην αγορά πριν από τις 21 Απριλίου 2019.
                  
               
                     (3)
                  
                  
                     Η αιτιολογία της επίσημης αντίρρησης βασίστηκε στην εικαζόμενη μη συμμόρφωση των αναφερόμενων προτύπων με τις βασικές απαιτήσεις υγείας και ασφάλειας που προβλέπονται στο παράρτημα II της οδηγίας 89/686/ΕΟΚ, ιδίως το σημείο 1.1.1 με τίτλο «Αρχές σχεδίασης – Εργονομία», το σημείο 1.2.1 με τίτλο «Αβλάβεια των ΜΑΠ – Απουσία κινδύνων και άλλων “αυτογενών” παραγόντων όχλησης» και το σημείο 3.4 με τίτλο «Πρόληψη πνιγμών (σωσίβια και σωστικές ενδυμασίες)» όσον αφορά τα φουσκωτά σωσίβια.
                  
               
                     (4)
                  
                  
                     Η επίσημη αντίρρηση που υπέβαλε η Σουηδία αναφέρεται σε εργατικό ατύχημα που συνέβη όταν δεν γέμισε με αέρα φουσκωτό σωσίβιο γιλέκο εφοδιασμένο με σύστημα αυτόματου φουσκώματος, το οποίο φορούσε εργαζόμενος που έπεσε σε κρύο νερό. Οι έρευνες που διεξήχθησαν από τη Σουηδική Αρχή Εργασιακού Περιβάλλοντος κατέληξαν στο συμπέρασμα ότι το σωσίβιο γιλέκο δεν φούσκωσε, διότι η φιάλη αερίου εν μέρει αποσπάστηκε και χαλάρωσε λόγω κινήσεων του σώματος, περιβαλλοντικών παραγόντων και λειτουργιών κατά τη χρήση. Εάν αποσπαστεί η φιάλη αερίου, το φουσκωτό σωσίβιο γιλέκο δεν είναι πλέον ασφαλές και δεν διατηρεί τις προστατευτικές του ιδιότητες καθ' όλη τη διάρκεια της χρήσης του· κατά συνέπεια, το προϊόν δεν προστατεύει πλέον από τον κίνδυνο πνιγμού. Έχουν δηλωθεί και άλλα ατυχήματα ή περιστατικά στη Σουηδική Αρχή Εργασιακού Περιβάλλοντος, στα οποία εμπλέκονται τόσο επαγγελματίες χρήστες όσο και καταναλωτές, ενώ φιάλες αερίου που είχαν χαλαρώσει ή αποσπαστεί εντοπίστηκαν σε αρκετά άλλα φουσκωτά σωσίβια γιλέκα. Επιπλέον, διαπιστώθηκε ότι ορισμένες μάρκες φουσκωτών σωσίβιων γιλέκων δεν διαθέτουν θυρίδα ένδειξης, με αποτέλεσμα κατά τη χρήση να μην υπάρχει ένδειξη για το κατά πόσον το προϊόν είναι ασφαλές προς χρήση ή όχι, ή ότι, σε περίπτωση που το φουσκωτό σωσίβιο γιλέκο είναι εξοπλισμένο με θυρίδα ένδειξης, η θυρίδα δεν είναι ορατή από τον χρήστη κατά τη χρήση, λόγω της θέσης όπου αυτή βρίσκεται στο σωσίβιο γιλέκο.
                  
               
                     (5)
                  
                  
                     Κατά συνέπεια, η Σουηδία εντόπισε ανεπάρκεια στα προαναφερθέντα εναρμονισμένα πρότυπα. Η ανεπάρκεια συνίσταται στην απουσία απαιτήσεων που διασφαλίζουν ότι η φιάλη αερίου του φουσκωτού σωσίβιου γιλέκου δεν αποσπάται και δεν χαλαρώνει κατά τη χρήση με αποτέλεσμα το σωσίβιο γιλέκο να χάνει την προστατευτική λειτουργία του, ιδίως όταν ο χρήστης εκτίθεται στον κίνδυνο πνιγμού. Ελλείψει ανάλογων απαιτήσεων, δεν είναι δυνατόν να διασφαλιστεί ότι η προστατευτική λειτουργία του φουσκωτού σωσίβιου γιλέκου διατηρείται υπό όλες τις εύλογες συνθήκες χρήσης και προβλεπόμενης συμπεριφοράς των χρηστών, ανεξάρτητα από το αν πρόκειται για ιδιωτική ή επαγγελματική χρήση.
                  
               
                     (6)
                  
                  
                     Η τεχνική επιτροπή 162 της Ευρωπαϊκής Επιτροπής Τυποποίησης (CEN) («CEN/TC 162») αντέδρασε στην επίσημη αντίρρηση που υπέβαλε η Σουηδία, δηλώνοντας ότι το αναφερόμενο ατύχημα δεν οφειλόταν σε ανεπάρκεια των σχετικών εναρμονισμένων προτύπων. Σύμφωνα με την αξιολόγηση της επιτροπής, η απόσπαση της φιάλης αερίου οφειλόταν στον ελαττωματικό σχεδιασμό του φουσκωτού σωσίβιου γιλέκου, ο οποίος δεν εντοπίστηκε πριν από τη διάθεση του προϊόντος στην αγορά. Εάν είχε διεξαχθεί επαρκής αξιολόγηση κινδύνου με σειρά εκπαιδεύσεων και συντηρήσεων για τους χρήστες, θα είχε διατεθεί διαφορετικό και βελτιωμένο σύστημα φουσκώματος με στόχο την πρόληψη των ατυχημάτων.
                  
               
                     (7)
                  
                  
                     Η Σουηδία απάντησε στις πληροφορίες που παρασχέθηκαν από τη CEN/TC 162 δηλώνοντας ότι το πρόβλημα δεν οφειλόταν σε ελαττωματικό σχεδιασμό του φουσκωτού σωσίβιου γιλέκου, δεδομένου ότι είχε σχεδιαστεί σύμφωνα με τα σχετικά σημεία των αναφερόμενων εναρμονισμένων προτύπων. Η αρχή ισχυρίστηκε εκ νέου ότι το πρόβλημα προκύπτει επειδή τα πρότυπα αυτά δεν περιέχουν ειδικές απαιτήσεις για λειτουργία ασφάλισης, ώστε να αποφεύγεται η απόσπαση ή η χαλάρωση της φιάλης αερίου κατά τη χρήση, γεγονός που είχε ως αποτέλεσμα το φουσκωτό σωσίβιο γιλέκο να μην παρέχει προστασία από τον πνιγμό.
                  
               
                     (8)
                  
                  
                     Η Επιτροπή, μετά την εξέταση των εναρμονισμένων προτύπων EN ISO 12402-2:2006, όπως τροποποιήθηκε από το πρότυπο EN ISO 12402-2:2006/A1:2010, EN ISO 12402-3:2006, όπως τροποποιήθηκε από το πρότυπο EN ISO 12402-3:2006/A1:2010, και EN ISO 12402-4:2006, όπως τροποποιήθηκε από το πρότυπο EN ISO 12402-4:2006/A1:2010, από κοινού με τους εκπροσώπους των κρατών μελών και τους ενδιαφερόμενους παράγοντες της ομάδας εργασίας εξοπλισμών ατομικής προστασίας, κατέληξε στο συμπέρασμα ότι τα σημεία των εν λόγω εναρμονισμένων προτύπων που αποσκοπούν στην κάλυψη των βασικών απαιτήσεων υγείας και ασφάλειας που ορίζονται στο σημείο 1.1.1 με τίτλο «Αρχές σχεδίασης – Εργονομία», στο σημείο 1.2.1 με τίτλο «Αβλάβεια των ΜΑΠ – Απουσία κινδύνων και άλλων “αυτογενών” παραγόντων όχλησης» και στο σημείο 3.4. με τίτλο «Πρόληψη πνιγμών (σωσίβια και σωστικές ενδυμασίες)» του παραρτήματος II της οδηγίας 89/686/ΕΟΚ δεν αντιμετωπίζουν επαρκώς τους σχετικούς κινδύνους, ιδίως τον κίνδυνο πνιγμού όσον αφορά τα φουσκωτά σωσίβια γιλέκα. Πράγματι, τα σχετικά εναρμονισμένα πρότυπα δεν περιέχουν ειδικές απαιτήσεις που να διασφαλίζουν ότι το σύστημα φουσκώματος θα λειτουργεί σωστά υπό όλες τις εύλογες συνθήκες χρήσης και προβλεπόμενης συμπεριφοράς των χρηστών, ώστε να παρέχεται η κατάλληλη προστασία από τον κίνδυνο πνιγμού. Κατά συνέπεια, διαπιστώθηκε ότι τα προϊόντα, παρότι έχουν σχεδιαστεί και κατασκευαστεί σύμφωνα με τα εν λόγω πρότυπα, προκάλεσαν ατυχήματα και περιστατικά στα οποία εμπλέκονται επαγγελματίες χρήστες και καταναλωτές.
                  
               
                     (9)
                  
                  
                     Ωστόσο, η Επιτροπή θεωρεί ότι τα λοιπά σημεία των σχετικών εναρμονισμένων προτύπων, τα οποία δεν αποτελούν αντικείμενο της επίσημης αντίρρησης, εξακολουθούν να ισχύουν ώστε να παρέχουν τεκμήριο συμμόρφωσης με τις βασικές απαιτήσεις υγείας και ασφάλειας της οδηγίας 89/686/ΕΟΚ που έχουν ως στόχο να καλύπτουν.
                  
               
                     (10)
                  
                  
                     Λαμβανομένων υπόψη των ανωτέρω παρατηρήσεων, τα στοιχεία αναφοράς των εναρμονισμένων προτύπων EN ISO 12402-2:2006, όπως τροποποιήθηκε από το πρότυπο EN ISO 12402-2:2006/A1:2010, EN ISO 12402-3:2006, όπως τροποποιήθηκε από το πρότυπο EN ISO 12402-3:2006/A1:2010, και EN ISO 12402-4:2006, όπως τροποποιήθηκε από το πρότυπο EN ISO 12402-4:2006/A1:2010, τα οποία δημοσιεύτηκαν στην ανακοίνωση της Επιτροπής στο πλαίσιο της εφαρμογής της οδηγίας 89/686/ΕΟΚ του Συμβουλίου για την προσέγγιση των νομοθεσιών των κρατών μελών σχετικά με τα μέσα ατομικής προστασίας στις 27 Μαρτίου 2018, θα πρέπει να διατηρηθούν με περιορισμούς στην Επίσημη Εφημερίδα της Ευρωπαϊκής Ένωσης. Οι περιορισμοί θα πρέπει να εξαιρέσουν τα συγκεκριμένα σημεία των παραπάνω προτύπων τα οποία αποσκοπούν να καλύψουν τις βασικές απαιτήσεις υγείας και ασφάλειας του σημείου 1.1.1 με τίτλο «Αρχές σχεδίασης – Εργονομία», του σημείου 1.2.1. με τίτλο «Αβλάβεια των ΜΑΠ – Απουσία κινδύνων και άλλων “αυτογενών” παραγόντων όχλησης» και του σημείου 3.4. με τίτλο «Πρόληψη πνιγμών (σωσίβια και σωστικές ενδυμασίες)» που προβλέπονται στο παράρτημα II της οδηγίας 89/686/ΕΟΚ.
                  
               
                     (11)
                  
                  
                     Για να διασφαλιστεί ότι οι περιορισμοί εφαρμόζονται το συντομότερο δυνατόν, η παρούσα απόφαση θα πρέπει να αρχίσει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
                  
               
                     (12)
                  
                  
                     Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής για τα πρότυπα που έχει συσταθεί δυνάμει του άρθρου 22 του κανονισμού (ΕΕ) αριθ. 1025/2012,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Τα στοιχεία αναφοράς των εναρμονισμένων προτύπων για τα ατομικά μέσα επίπλευσης – σωσίβια γιλέκα, τα οποία εκπονήθηκαν προς υποστήριξη της οδηγίας 89/686/ΕΟΚ, παρατίθενται στο παράρτημα της παρούσας απόφασης και δημοσιεύτηκαν στην ανακοίνωση της Επιτροπής στο πλαίσιο της εφαρμογής της οδηγίας 89/686/ΕΟΚ του Συμβουλίου για την προσέγγιση των νομοθεσιών των κρατών μελών σχετικά με τα μέσα ατομικής προστασίας στις 27 Μαρτίου 2018, διατηρούνται με περιορισμούς στην Επίσημη Εφημερίδα της Ευρωπαϊκής Ένωσης.
         
         
            Άρθρο 2
            Η παρούσα απόφαση αρχίζει να ισχύει την ημέρα της δημοσίευσής της στην Επίσημη Εφημερίδα της Ευρωπαϊκής Ένωσης.
         
         
            Βρυξέλλες, 17 Ιουλίου 2019.
            
               
                  Για την Επιτροπή
               
               
                  Ο Πρόεδρος
               
               Jean-Claude JUNCKER
            
         
         
            (1)  ΕΕ L 316 της 14.11.2012, σ. 12.
         
            (2)  Οδηγία 89/686/ΕΟΚ του Συμβουλίου, της 21ης Δεκεμβρίου 1989, για την προσέγγιση των νομοθεσιών των κρατών μελών σχετικά με τα μέσα ατομικής προστασίας (ΕΕ L 399 της 30.12.1989, σ. 18).
         
            (3)  ΕΕ C 110 της 11.4.2014, σ. 77.
         
            (4)  ΕΕ C 113 της 27.3.2018, σ. 3.
         
            (5)  Κανονισμός (ΕΕ) 2016/425 του Ευρωπαϊκού Κοινοβουλίου και του Συμβουλίου, της 9ης Μαρτίου 2016, σχετικά με τα μέσα ατομικής προστασίας και για την κατάργηση της οδηγίας 89/686/ΕΟΚ του Συμβουλίου (ΕΕ L 81 της 31.3.2016, σ. 51).
      
      
         
            ΠΑΡΑΡΤΗΜΑ
            
               Κατάλογος των στοιχείων αναφοράς των εναρμονισμένων προτύπων που διατηρούνται με περιορισμούς στην Επίσημη Εφημερίδα της Ευρωπαϊκής Ένωσης
               
            
            
                        Αριθ.
                     
                     
                        Στοιχεία αναφοράς του προτύπου
                     
                  
                        1.
                     
                     
                        EN ISO 12402-4:2006
                        Ατομικές συσκευές επίπλευσης – Μέρος 2: Σωσίβια γιλέκα, επίπεδο απόδοσης 275 – Απαιτήσεις ασφάλειας (ISO 12402-2:2006)
                        EN ISO 12402-2:2006/A1:2010
                     
                  
                        2.
                     
                     
                        EN ISO 12402-3:2006
                        Ατομικές συσκευές επίπλευσης – Μέρος 3: Σωσίβια γιλέκα, επίπεδο απόδοσης 150 – Απαιτήσεις ασφάλειας (ISO 12402-3:2006)
                        EN ISO 12402-3:2006/A1:2010
                     
                  
                        3.
                     
                     
                        EN ISO 12402-4:2006
                        Ατομικές συσκευές επίπλευσης – Μέρος 4: Σωσίβια γιλέκα, επίπεδο απόδοσης 100 – Απαιτήσεις ασφάλειας (ISO 12402-4:2006)
                        EN ISO 12402-4:2006/A1:2010
                     
                  
               Σημείωση: τα στοιχεία αναφοράς των εναρμονισμένων προτύπων που απαριθμούνται στον πίνακα διατηρούνται στην Επίσημη Εφημερίδα της Ευρωπαϊκής Ένωσης με τους ακόλουθους περιορισμούς:
            
                        α)
                     
                     
                        η εφαρμογή των σημείων 5.6.1.1, 5.6.1.2 και 5.6.1.4 καθενός από τα πρότυπα δεν συνιστά τεκμήριο συμμόρφωσης με τις βασικές απαιτήσεις υγείας και ασφάλειας που ορίζονται στο σημείο 1.1.1. του παραρτήματος II της οδηγίας 89/686/ΕΟΚ·
                     
                  
                        β)
                     
                     
                        η εφαρμογή των σημείων 5.3.2, 5.3.3, 5.6.1.3, 5.6.1.6 και 5.6.1.7 καθενός από τα πρότυπα δεν συνιστά τεκμήριο συμμόρφωσης με τις βασικές απαιτήσεις υγείας και ασφάλειας που ορίζονται στο σημείο 1.2.1. του παραρτήματος II της οδηγίας 89/686/ΕΟΚ·
                     
                  
                        γ)
                     
                     
                        η εφαρμογή των σημείων 5.2, 5.3.1, 5.3.3, 5.3.4 και 5.6.2.5 καθενός από τα πρότυπα δεν συνιστά τεκμήριο συμμόρφωσης με τις βασικές απαιτήσεις υγείας και ασφάλειας που ορίζονται στο σημείο 3.4 του παραρτήματος II της οδηγίας 89/686/ΕΟΚ.